पाएं अपने शहर की ताज़ा ख़बरें और फ्री ई-पेपरडाउनलोड करें
रायपुर। एयरपोर्ट के आसपास घनी आबादी और बड़े पेड़ों की वजह से विमानतल पर उतरने वाले विमानों पर अब पक्षियों का खतरा मंडराने लगा है। एयरपोर्ट की सुरक्षा और सेफ लैंडिंग के लिए बुधवार को एयरपोर्ट और राज्य सरकार के आला अधिकारियों के बीच लंबी बैठक चली। मंत्रालय में आला अफसरों की बैठक में तय किया गया कि विमानों की सुरक्षा के लिए एयरपोर्ट के आसपास सभी बड़े पेड़ों की कटाई की जाएगी।
अफसरों ने साफ कर दिया है कि अब टर्मिनल बिल्डिंग के आसपास बड़े भवन भी नहीं बनाए जाएंगे। इतना ही नहीं माना बस्ती में चल रही मटन दुकानों को भी बंद किया जाएगा। किसी भी परिस्थिति में खुले में मटन की बिक्री नहीं होने दी जाएगी। पेड़ों और मटन दुकानों की वजह से पक्षी रनवे के ऊपर मंडराते रहते हैं। इससे विमानों की सुरक्षा खतरे में पड़ जाती है। हाल ही में एयरपोर्ट के रनवे पर कुत्ता दौडऩे की वजह से पायलट को विमान उतारने में बेहद परेशानी हुई थी।
केंद्र ने जारी किए नए नियम : एयरपोर्ट की सुरक्षा के लिए केंद्रीय उड्डयन मंत्रालय ने राज्य सरकारों पर दबाव बनाना शुरू कर दिया है। यही वजह है कि हवाई यात्रा को सुरक्षित बनाने के लिए मंत्रालय ने नए मापदंड तय किए हैं। इनका कड़ाई से पालन करवाने के लिए ही अफसरों ने घंटों मंथन किया। बैठक में एयरपोर्ट अथारिटी, जिला प्रशासन, एनआरडीए और नगर निगम के अधिकारी शामिल हुए।
15 किमी के दायरे में हो सुरक्षा और सफाई
बैठक में आवास एवं पर्यावरण विभाग के प्रमुख सचिव एन बैजेंद्र कुमार ने कहा कि एयरपोर्ट के आसपास 10 से 15 किलोमीटर के दायरे में साफ-सफाई के साथ ही सुरक्षा उपायों की लगातार निगरानी होनी चाहिए। एयरपोर्ट अथॉरिटी के डायरेक्टर अनिल रॉय ने बताया कि रन-वे और एयरपोर्ट में पक्षियों के कारण कई दुर्घटनाएं सामने आ रही हैं। इससे निपटने के लिए रनवे के एप्रोच पाथ पर लगे पेड़ों की कटाई करनी होगी। पेड़ों की वजह से वहां पक्षी मंडराते रहते हैं। उनकी मांग पर प्रमुख सचिव ने कलेक्टर सिद्धार्थ कोमल सिंह परदेशी और एनआरडीए के सीईओ अमित कटारिया को पेड़ों की कटाई करवाने के निर्देश दिए।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva zho_Hant eng_Latn